Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 840/11/8806	Košice, 20.2.2012
EEČ : 2-65-28-2012

U Z N E S E N I E

Trestná vec:	obvinený XXXXX 
Prečin:	poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Košice-okolie
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 30. 10. 2011 o 00.55 hod. poškodil garážovú vysúvaciu bránu rodinného domu v obci XXXXX, ul. Horská č. 17, okres XXXXX - okolie, a to tým spôsobom, že hadicou, ktorú mal v ruke, opakovanie udieral po uvedenej bráne, čím došlo k jej poškodeniu, čím takto pre majiteľku XXXXX poškodením brány spôsobil škodu vo výške 500 €,

Právna veta:
lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník PZ Obvodného oddelenia PZ Jasov uznesením z 02. 12. 2011 ako obvineného trestne stíha XXXXX pre prečin poškodzovania cudzej veci podľa § 245 ods. 1 Trestného zákona, na tom skutkovom základe, ako je to uvedené vo výrokovej časti tohto uznesenia.  

	Poverený príslušník PZ po skončení vyšetrovania  tunajšej prokuratúre predložil vyšetrovací spis s návrhom na zastavenie trestného stíhania podľa § 215 ods. 1 písm. e/ Trestného poriadku.

	Preskúmaním vyšetrovacieho spisu som dospel k záveru, že návrh povereného príslušníka PZ na postup podľa § 215 ods. 1 písm. e/ Trestného poriadku je dôvodný a opiera sa o tieto dôkazy:

Svedkyňa a poškodená XXXXX k veci uviedla, že v neskorých nočných hodinách 30. 10. 2011 počula silný buchot asi štyri až päťkrát nasledujúci za sebou, preto šla na balkón sa pozrieť, čo sa tam deje, pričom nevidela žiadnu osobu, preto spala ďalej. Ráno zistila, že neznámy páchateľ poškodil dvere vysúvacej garážovej brány. Bola jej spôsobená škoda asi 500 €.

	Znaleckým posudkom znalca XXXXX z odvetvia strojárstvo sa zistilo, že poškodením 2 ks panelov garážovej vysúvacej brány rodinného domu na ul. Horská č. 17 v obci XXXXX, XXXXX vznikla škoda vo výške 467,48 €.

	XXXXX sa k trestnej činnosti priznal v plnom rozsahu. V tom čase mal zdravotné problémy, pretože ho prenasledovali „liliputáni. Mal strach, z domu ušiel pred nimi a prechádzajúc po ul. Horskej v obci XXXXX hadicou, ktorú mal v ruke, asi trikrát udrel po garážovej bráne. Takýmto spôsobom chcel zastrašiť prenasledovateľov. Následne bol zadržaný príslušníkmi PZ a umiestnený na psychiatriu v Košiciach.

	Znalci v znaleckom posudku z odboru psychiatrie uviedli, že obvinený v čase spáchania skutku trpel duševnou poruchou, a to alkoholickým delíriom na podklade syndrómu závislosti od alkoholu. Prejavuje sa to poruchami vnímania, myslenia, paranoidne halucinatorným psychotickým stavom a poruchami správania pod vplyvom psychózy. V čase skutku obvinený nebol schopný rozpoznať protiprávnosť svojho konania pre spoločnosť a nebol schopný svoje konanie ovládať.

XXXXX svojím konaním po stránke objektívnej naplnil pojmové znaky prečinu poškodzovania cudzej veci podľa § 245 ods. 1 Trestného zákona. Tento prečin však spáchal trestne nezodpovedný subjekt, pretože obvinený v čase činu bol  nepríčetný. Tieto okolnosti vylučujúce trestnú zodpovednosť dávajú reálny základ pre zastavenie trestného stíhania podľa § 215 ods. 1 písm. e/ Tr. poriadku vedené proti obv. XXXXX.

Týmto rozhodnutím nie sú dotknuté práva strany poškodenej, ktorá svoj prípadný návrh na náhradu škody si môže uplatniť v občiansko-súdnom konaní.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Karas
prokurátor